和柳子厚讀書
作者：程俱
朝代：宋

paragraphs: 事賤反多暇，居卑適無虞。
人間不爭地，聊此謝畏途。
豈無營營子，熟視付一吁。
廛中亦何有，坐聽日月逾。
展卷閱千古，置書忘萬殊。
不妨權子母，亦復商有無。
平生僅識字，乃與憂患俱。
持此遊學海，層臺漸積蘇。
年來但遮眼，頗覺心恬愉。
囊錢足自飽，肯怖騶朱儒。
起卧一榻間，兀如橛株拘。
涼風北窗下，不減愚溪愚。
誰能三萬卷，懸頭苦劬劬。
小極正當寐，睡魔不須驅。